Tayshaun Prince

Tayshaun Durell Prince (sündinud 28. veebruaril 1980 Comptonis) on USA endine elukutseline korvpallur, kes mängis korvpalliliigas NBA kokku 14 hooaega. Enamiku karjäärist Detroit Pistonsisse kuulunud Prince tuli Pistonsiga 2004. aastal NBA meistriks ja USA koondisega 2008. aastal olümpiavõitjaks.

Kõrgkool
Prince õppis aastatel 1998–2002 Kentucky ülikoolis ja lõpetas selle teaduskraadiga sotsioloogia alal.

Prince mängis ülikoolikorvpalli Kentucky Wildcatsi meeskonnas, visates nelja hooajaga keskmiselt 13,1 punkti ja hankides 5,6 lauapalli mängus. Tähelepanuväärseks osutus mäng Põhja-Carolina vastu, mis võideti 79 : 59. Prince viskas selles kohtumises 31 punkti, võttis 11 lauapalli, andis 4 resultatiivset söötu ja lõikas vahelt 4 palli. 2002. aastal viskas ta NCAA finaalturniiril 87:82 võidumängus Tulsa üle 41 punkti, lisades sinna kõrvale 9 lauapalli, 4 korvisöötu ja 3 blokeeritud viset.

Prince'i ajal võitis Kentucky 97 ja kaotas 39 mängu ning edenes igal aastal NCAA finaalturniirile. 2001. aastal valiti ta NCAA kagukonverentsi aasta mängijaks, ühtlasi oli ta sel aastal kagukonverentsi täpseim vabaviskaja (84,3%). Sellel ja järgmisel aastal nimetas Associated Press ta kagukonverentsi sümboolsesse viisikusse.

NBA
Prince liitus Detroit Pistonsiga 2002. aastal NBA draft'i 23. valikuna ja mängis end teiseks hooajaks algkoosseisu. 2004. aastal tuldi koos Ben Wallace'i, Rasheed Wallace'i, Richard Hamiltoni ja Chauncey Billupsiga NBA meistriks. Finaalis mängis Pistons 4 : 2 üle Los Angeles Lakersi.

2004/05. hooajal olid Prince'i keskmised näitajad 14,7 punkti, 5,3 lauapalli ja 3 resultatiivset söötu mängus. Samal aastal jõudis Detroit taas finaali, kus kaotati 3 : 4 San Antonio Spursile.

Hooajal 2005/06 tõi Prince keskmiselt 14,1 punkti ja 4,2 lauapalli mängus. Pistonsi teekonna lõpetas Miami Heat idakonverentsi finaalis.

2006/07. hooajal olid Prince'i keskmised näitajad 14,3 punkti, 5,2 lauapalli ja 2,8 resultatiivset söötu mängus. Väljalangemismängudes kaotati idakonverentsi finaalis Cleveland Cavaliersile.

Hooajal 2007/08 viskas Prince keskmiselt 13,2 punkti, noppis 4,9 lauapalli ja jagas 3,3 tulemuslikku söötu mängus. Detroit alistas väljalangemismängudes Philadelphia 76ersi 4 : 2 ja Orlando Magicu 4 : 1, kuid jäi idakonverentsi finaalis 2 : 4 alla Boston Celticsile.

2008/09. hooajal keskmiselt 14,2 punkti ja 5,8 lauapalli mängus toonud Prince aitas Detroiti taas väljalangemismängudele, kus kaotati esimeses ringis 0 : 4 kõrgeima asetusega Cavaliersile. Sealjuures jäi Prince'i panus palju väiksemaks kui põhihooajal: keskmiselt 3,8 punkti ja 3,5 lauapalli mängus.

2013. aastal Memphis Grizzliesesse vahetatud Prince siirdus seejärel 2015. aasta alguses esmalt Boston Celticsisse, kuu aega hiljem tagasi Pistonsisse ja 2015. aasta augustis oma karjääri viimasesse klubisse Minnesota Timberwolvesi.

Koondisekarjäär
2007. aastal arvati Prince USA korvpallimeeskonna koosseisu Ameerika meistrivõistlusteks, kus USA alistas kõik kümme vastast vähemalt 25-punktise vahega.

Järgmisel aastal arvati Prince USA koondisse Pekingis toimuvateks 2008. aasta suveolümpiamängudeks. Alagrupis alistas USA kõik vastased vähemalt 20 punktiga, kusjuures kõige suuremat vastupanu osutas kõik mängud kaotanud Angola, keda võideti 97 : 76. Veerandfinaalis alistas USA koondis Austraalia 116 : 85, poolfinaalis Argentina 101 : 81 ja finaalis Hispaania 118 : 107.

Saavutused
 NBA meister (2004)
 Neli korda valitud NBA teise sümboolsesse kaitseviisikusse (2005–2008)
 NCAA kagukonverentsi aasta mängija (2001)
 Pekingi olümpiavõitja (2008)
 Ameerika meistrivõistluste kuldmedal (2007)

Välislingid
 Tayshaun Prince – NBA.com
 Tayshaun Prince – Basketball-Reference.com

Ameerika Ühendriikide korvpallurid
Sündinud 1980